Diari Oficial de la Generalitat Valenciana


Sumari del DOGV 959, del 09-12-1988 (1988/812616)

DECRET 183/1988, de 28 de novembre, del Consell de la Generalitat Valenciana, sobre ordenació dels Albergs Juvenils i creació de la Xarxa Valenciana d'Albergs Juvenils.
------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1988/11/28/183/dof/vci/html**

### Dades del document

Número de DOGV
:   959

Data del DOGV
:   09-12-1988

Secció del DOGV
:   DISPOSICIONS GENERALS

Número del document
:   1988/812616


Data del document
:   28-11-1988

Organisme emissor
:   Conselleria de Cultura, Educació i Ciència

Tipus de document
:   Decret

Anàlisi jurídica

Decret 183/1988, de 28 de novembre, del Consell de la Generalitat Valenciana, sobre l'ordenació dels Albergs Juvenils i creació de la Xarxa Valenciana d'Albergs Juvenils.  
L'Estatut d'autonomia de la Comunitat Valenciana, en l'article 31.25, atorga a la Generalitat Valenciana la competència exclusiva en matèria de joventut. Mitjançant el Reial Decret 4099/1982, de 29 de desembre, foren transferides a la Generalitat Valenciana les funcions i els serveis de l'Estat en matèria de joventut.  
Entre les funcions i els serveis transferits es troben les relatives a la direcció, la gestió i la titularitat de les instal·lacions incloses en la «Red Española de Albergues Juveniles» (REAJ), situades dins el termini de la Comunitat Valenciana.  
Durant els cinc primers anys de gestió de la Generalitat Valenciana en matèria d'Albergs, s'ha pogut detectar un important arrelament del fenomen, amb un increment considerable de la demanda de plaçes en Albergs Juvenils. Aquest fet fa aconsellable, no solament l'augment de l'oferta pública, sinó també afavorir la participació de la iniciativa privada en el desplegament de l'alberguisme juvenil.  
En aquest sentit, cal establir el marc jurídic en què s'han de produir les relacions entre la Generalitat Valenciana i la iniciativa privada, i alhora, per tal de garantir unes condicions tècniques mínimes que han d'oferir els Albergs Juvenils, és convenient regular-ne l'ordenació.  
En atenció d'aquests motius, fent ús de les facultats conferides per l'article 22 de la Llei 5/1983, de 30 de desembre, de Govern Valencià, a proposta del Conseller de Cultura, Educació i Ciència i amb la deliberació prèvia del Consell de la Generalitat Valenciana, en sessió celebrada el dia 28 de novembre de 1988,  
DECRETE:  
Article primer  
Hom entén per Alberg Juvenil, als efectes d'aquest Decret, tot establiment reconegut per la Generalitat Valenciana, que de manera temporal o permanent servesca d'habitatge per a xiquets i joves amb Carnet d'Alberguista que, en grup o individualment, vulguen utilitzar-lo com a lloc de pas en el seu itinerari o en el marc d'una activitat, i que reunesca els requisits establerts en aquest Decret i en les normes que el desenrotllen.  
Article segon  
El conjunt d'Albergs Juvenils dependents de la Generalitat Valenciana i aquells que acollint-se a aquest Decret siguen constituïts per altres Entitats públiques o privades, constituiran la Xarxa Valenciana d'Albergs Juvenils (XVAJ).  
Article tercer  
Els Albergs Juvenils creats per Entitats diverses de la Generalitat Valenciana i que s'integren en la Xarxa Valenciana d'Albergs Juvenils, tindran el caràcter d'Albergs Juvenils Col·laboradors.  
Article quart  
La Conselleria de Cultura, Educació i Ciència, mitjançant la Direcció General de Joventut, regularà les condicions dels Albergs Juvenils Col·laboradors per a la integració d'aquests en la Xarxa Valenciana d'Albergs Juvenils.  
Article cinquè  
La Direcció General de Joventut establirà els criteris d'ordenació de l'oferta d'Albergs Juvenils en la Comunitat Valenciana, en regularà les condicions de constitució i n'inspeccionarà el funcionament, per tal d'assegurar-hi les condicions tècniques mínimes i la correcta prestació dels serveis que oferesquen, sense perjudici de les competències que en matèria sanitària i de seguretat corresponguen a d'altres instàncies administratives.  
Article sisè  
Es creat el Cens d'Albergs Juvenils de la Generalitat Valenciana, situat a la seu de la Direcció General de Joventut, de la Conselleria de Cultura, Educació i Ciència.  
Article setè  
La Direcció General de Joventut inscriurà com a Albergs Juvenils Col·laboradors en el Cens d'Albergs Juvenils de la Generalitat Valenciana les instal·lacions d'aquesta naturalesa els promotors de les quals ho sol·liciten i acomplesquen els requisits mínims establerts amb aquesta finalitat.  
Article vuitè  
La inscripció en el Cens d'Albergs Juvenils de la Generalitat Valenciana serà requisit imprescindible per a utilitzar la denominació d'Alberg Juvenil Col·laborador i els distintius propis de l'alberguisme.  
Article novè  
Es imprescindible per a la integració en la «Red Española de Albergues Juveniles» i el reconeixement d'aquesta per la «International Youth Hostel Federation» (IYHF) que els Albergs situats dins el territori de la Comunitat Valenciana formen part de la XVAJ.  
Article deu  
En cas d'incompliment del que disposa aquest Decret o de les normes que el desenrotllen, els interessats disposaran d'un termini d'un mes, prorrogable segons les circumstàncies que concórreguen, per a reparar les anomalies observades, passat el qual, i en cas que persistesquen aquestes, se l'exclourà de la Xarxa Valenciana d'Albergs Juvenils.  
DISPOSICIONS FINALS  
Primera  
La Conselleria de Cultura, Educació i Ciència dictarà les normes i adoptarà les mesures necessàries per al desenrotllament i l'execució d'aquest Decret.  
Segona  
Aquest Decret entrarà en vigor l'endemà de la publicació en el Diari Oficial de la Generalitat Valenciana.  
València, 28 de novembre de 1988.  
El President de la Generalitat,  
JOAN LERMA I BLASCO  
El Conseller de Cultura, Educació i Ciència,   
CEBRIA CISCAR I CASABAN


Còpia Permalink ELI